จับตาLOXLEYวิ่งแรงบ่ายนี้! ลุ้นคำพิพากษาสั่งกองสลากฯจ่ายชดเชย 6 พันลบ. คดีขาย“หวยออนไลน์”
จับตา LOXLEY วิ่งแรงบ่ายนี้! ลุ้นคำพิพากษาสั่งกองสลากฯจ่ายชดเชย 6 พันลบ. คดีขาย“หวยออนไลน์”
28 มิ.ย. 2561

ผู้สื่อข่าวรายงานว่า ผู้ช่วยศาสตราจารย์ธนวรรธน์ พลวิชัย กรรมการสลากกินแบ่งรัฐบาล ในฐานะโฆษกคณะกรรมการสลากกินแบ่งรัฐบาล เปิดเผยว่า ในวันนี้ (28 มิถุนายน 2561) เวลาประมาณ 13.00 น. ศาลปกครองจะมีการอ่านคำพิพากษาในกรณีที่บริษัท ล็อกซ์เล่ย์ จีเทค เทคโนโลยี จำกัด (มหาชน) (LGT) ในเครือ บริษัท ล็อกซเล่ย์ จำกัด (มหาชน) หรือ LOXLEY ยื่นฟ้องเรียกร้องให้สำนักสลากกินแบ่งรัฐบาลดำเนินโครงการจำหน่ายสลากออนไลน์ตามข้อตกลงในสัญญา
พร้อมเรียกร้องค่าเสียหายจากสำนักงานสลากกินแบ่งรัฐบาล เป็นจำนวนเงินประมาณ 6 พันล้านบาท จากกรณีที่ได้มีการลงนามสัญญาโครงการจำหน่ายสลากออนไลน์ (หวยออนไลน์) กับสำนักงานกองสลากฯ เมื่อ 29 กรกฎาคม 2548 แต่โครงการดังกล่าวเกิดความล่าช้า ส่งผลให้บริษัทฯ ได้รับความเสียหายจากกรณีการเลื่อนจำหน่ายหวยออนไลน์มาหลายครั้ง ทำให้บริษัทฯ มีการขาดทุนสะสมจากโครงการดังกล่าวเป็นจำนวนมาก โดยคดีดังกล่าวบริษัทฯ ได้ทำการยื่นฟ้องต่อศาลปกครองไปตั้งแต่ปี 2554 โดยศาลปกครองทำการรับฟ้องตั้งแต่เดือน เมษายน 2554
โดยในสัญญาระหว่าง บริษัท ล็อกซ์เล่ย์ จีเทคฯ และสำนักงานสลากกินแบ่งฯ มีสาระสำคัญระบุว่า บริษัทล็อกซเล่ย์ จีเท็คฯ ในฐานะผู้รับจ้างจะต้องดำเนินการออกแบบจัดหาและติดตั้งระบบเกมสลาก ระบบสื่อสาร เครื่องจำหน่ายสลาก ระบบสนับสนุนต่างๆ รวมทั้งการปฏิบัติงาน และบริการบำรุงรักษาระบบต่างๆ และเครื่องจำหน่ายสลากทั่วประเทศ จำนวน 12,000 เครื่อง
ทั้งนี้ บริษัทล็อกซเล่ย์ จีเท็คฯ ได้ติดตั้งระบบจำหน่ายสลากออนไลน์ทันทีหลังจากวันลงนาม โดยมีอายุสัญญา 5 ปี นับจากวันที่จำหน่ายสลากจริง และสามารถต่อสัญญาได้ 3 ครั้งๆ ละไม่เกิน 1 ปี สำหรับการคิดค่าจ้างบริการ บริษัทฯ จะคิดตามปริมาณของรายการจำหน่ายสลากทั้งหมดในรอบเดือน คูณด้วยค่าจ้างเหมาจ่าย 1 รายการจำหน่ายในราคา 0.75 บาท ไม่รวมภาษีมูลค่าเพิ่ม เริ่มตั้งแต่เดือนที่เริ่มจำหน่ายสลากจริงเป็นต้นไป ทั้งนี้ค่าจ้างบริการต่อปีสำหรับการจำหน่ายในปีที่ 2 เป็นต้นไปจะไม่เกิน 2.4% ของยอดจำหน่ายทั้งหมดของปีนั้นๆ (ไม่รวมภาษีมูลค่าเพิ่ม)
สำหรับประเด็นการอ่านคำพิพากษาในคดีดังกล่าว คาดว่าจะส่งผลให้ราคาหุ้น LOXLEY ปรับตัวขึ้นอย่างมีนัยสำคัญจากความชัดเจนของโครงการจำหน่ายสลากออนไลน์ อย่างไรก็ตาม เป็นที่น่าจับตาว่าคำพิพากษาในช่วงบ่ายวันนี้ว่าจะออกมาเป็นอย่างไร และหากมีคำพิพากษาให้ฝ่ายหนึ่งฝ่ายใดเป็นผู้ชนะคดีจะมีการยื่นอุทธรณ์หรือไม่ ทั้งนี้หากมีความคืบหน้าประเด็นดังกล่าว “ข่าวหุ้นธุรกิจออนไลน์” จะรายงานให้ทราบในครั้งต่อไป
ด้านราคาหุ้นปิดตลาดภาคเช้าอยู่ที่ระดับ 2.42 บาท ลบ 0.06 บาท หรือ 2.42% สูงสุดที่ 2.50 บาท ต่ำสุดที่ 2.40 บาท ด้วยมูลค่าซื้อขาย 14.07 ล้านบาท